|  |
| --- |
| 7. oktober 2020  J.nr. 2020-5454 |

|  |
| --- |
| Til Folketinget – Skatteudvalget |

Til udvalgets orientering vedlægges høringsskema samt de modtagne høringssvar vedrørende forslag til Lov om ændring af afskrivningsloven, ligningsloven og selskabsskatteloven (Midlertidig forhøjelse af fradrag for udgifter til forsøgs- og forskningsvirksomhed og midlertidig forhøjelse af bundfradrag fradrag ved udlejning af fritidsboliger samt selskabsskattefritagelse af Fonden).

Morten Bødskov

/ Lise Bo Nielsen

| Organisation |  | Bemærkninger |  | Kommentarer |
| --- | --- | --- | --- | --- |
| *Advokatsamfundet* |  | Advokatrådet har ikke bemærkninger til det fremsendte høringsmateriale. |  |  |
| *Akademikerne* |  | *FoU*  Akademikerne finder det meget positivt, at aftaleparterne ønsker at forhøje virksomhedernes fradrag for udgifter til forsøgs- og forskningsvirksomhed i 2020 og 2021 til 130 pct.  Akademikerne fremhæver, at det er centralt at gøre det attraktivt for virksomhederne at udføre forsøgs- og forskningsaktiviteter. Dette vil ifølge Akademikerne bidrage til virksomhedernes produktivitet og bundlinje samt bidrage til samfundets generelle velstand.  På den baggrund ser Akademikerne også gerne, at det forhøjede fradrag på 130 pct. gøres permanent, således at ordningen også efter 2021 vil give virksomhederne incitamenter til at investere i forsøgs- og forskningsaktiviteter. |  | Forslaget implementerer den politiske aftale om udfasning af hjælpepakker, stimuli-initiativer og eksportinitiativer.  Forhøjelsen af virksomhedernes fradrag for udgifter forsøgs- og forskningsvirksomhed i 2020 og 2021 til 130 pct. skal således medvirke til at øge virksomhedernes incitament til at investere i forskning og udvikling til gavn for danske eksporterhverv. Der er tale om et målrettet, midlertidigt initiativ i en aktuel svær situation for dansk eksporterhverv som følge af Covid 19-krisen.  Det indgår ikke i den politiske aftale at indføre forhøjelsen permanent. |
| *Dansk Byggeri* |  | *FoU*  Dansk Byggeri henviser til høringssvar fra DI, idet organisationerne er fusioneret fra og med den 1. september 2020.  *Forhøjelse af bundfradrag ved udlejning af fritidsboliger*  Dansk Byggeri har ingen bemærkninger. |  |  |
| *Dansk Erhverv* |  | *FoU*  Dansk Erhverv mener, at det er meget positivt, at man fra regeringens side har fokus på at sikre bedre vilkår for forskning og udvikling, idet forskning og udvikling bidrager positivt til at fastholde højtlønnede arbejdspladser i Danmark og dermed er en væsentlig faktor til at sikre og udbygge den danske velstand og velfærd.  Dansk Erhverv mener derudover, at det forhøjede fradrag for forsøgs- og forskningsvirksomhed bør gøres permanent og grænsen for det højere fradrag bør forhøjes, så det omfatter al forskning og udvikling.  Dansk Erhverv mener, at med den markante forhøjelse af fradraget for udgifter til forsøgs- og forskningsvirksomhed, må man forvente, at flere virksomheder vil benytte sig af fradragsmuligheden.  Dansk Erhverv henviser til, at det er svært at finde klare definitioner på, hvad der er omfattet af fradraget for forsøgs- og forskningsvirksomhed. Dansk Erhverv opfordrer derfor til i forbindelse med lovbehandlingen af give klare definitioner af, hvad der er omfattet, og hvad der ikke er omfattet.  I den forbindelse opstiller Dansk Erhverv en række konkrete eksempler og opfordrer til, at disse og andre lignende situationer afklares i forbindelse med lovbehandlingen, så lovforslaget ikke fører til langvarig tvist og afklaringer via bindende svar eller lignende.  Dansk Erhverv mener, at det er uhensigtsmæssigt, at det foreslåede loft over udgifter, der kan fradrages efter reglerne om forsøgs- og forskningsvirksomhed på 50 mio. kr. (skatteværdien), foreslås begrænset til at finde anvendelse på koncernniveau.  Dansk Erhverv anbefaler derfor, at loftet over fradraget beregnes på selskabsniveau og ikke på koncernniveau.  *Forhøjelse af bundfradrag ved udlejning af fritidsboliger*  Dansk Erhverv støtter forhøjelsen af det skattefrie bundfradrag for sommerhusudlejere fra 41.800 kr. til 60.000 kr. i 2020.  Forhøjelsen af bundfradraget i 2020 vil ifølge Dansk Erhverv begrænse sommerhusejernes tab forårsaget af Covid19 og grænselukningen og vil samtidig motivere flere sommerhusejere til udlejning.  Dansk Erhverv er desuden fortaler for, at forhøjelsen af bundfradraget forlænges ind i 2021. |  | Der henvises til besvarelsen af høringssvaret fra Akademikerne.  Som det fremgår af lovforslaget, så er det ikke hensigten med lovforslaget at ændre den eksisterende afgrænsning af, hvad der må anses for at udgøre udgifter til forsøgs- og forskningsvirksomhed, og hvilke udgifter der måtte falde uden for denne definition. Dette indebærer selvsagt, at virksomhederne for at opnå det forhøjede fradrag skal sondre mellem udgifter til forsøgs- og forskningsvirksomhed og andre udgifter.  Det anerkendes fuldt ud, at der er tale om en vanskelig sondring. Der er desuden tale om en sondring, der kan udvikle og ændre sig over tid, ligesom det vil være nødvendigt at have forståelse for den konkrete virksomhed for eksempelvis at kunne afgøre, hvorvidt der er tale om udgifter, der er afholdt af en igangværende virksomhed, eller hvorvidt der er tale om udgifter, der er afholdt i forbindelse med et projekt, der indeholder et nyhedselement i forhold til det aktuelle vidensniveau.  Skatteforvaltningen tilstræber løbende at give virksomhederne et grundlag for at vurdere, hvorvidt der er tale om udgifter til forsøgs- og forskningsvirksomhed, der kvalificerer til fradrag efter de særlige bestemmelser i ligningslovens § 8 B og afskrivningslovens § 6. Det sker bl.a. via de løbende opdateringer af Den Juridiske Vejledning. I forbindelse med den fremrykkede udbetaling af skattekreditter har Skatteforvaltningen også udsendt særlige vejledninger med henblik på at sikre, at virksomhederne bedre kan vurdere, om konkrete udgifter udgør forsøgs- og forskningsudgifter.  Det skal desuden nævnes, at tvivlstilfælde kan afklares ved at anmode Skatteforvaltningen om et bindende svar. I forbindelse med et bindende svar vil der blive taget stilling til den konkrete anmodning, men der kan også være tale om en principiel afgørelse, som kan danne grundlag for en udbygning af Den Juridiske Vejledning til gavn for andre virksomheder.  Forslaget implementerer på dette punkt den politiske aftale om udfasning af hjælpepakker, stimuli-initiativer og eksportinitiativer, hvor det fremgår, at loftet over fradrag for udgifter til forsøgs- og forskningsvirksomhed skal finde anvendelse på koncernniveau.  Dette svarer i øvrigt også til det, der gælder ved skattekreditordningen efter ligningslovens § 8 X, hvor der er mulighed for at få udbetalt skatteværdien af underskud, der stammer fra udgifter til forsøgs- og forskningsvirksomhed dog højst skatteværdien af 25 mio.kr. Dette loft opgøres således også på koncernniveau.  Den politiske aftale omfatter alene udlejningssæsonen 2020. Der ses derfor ikke at være grundlag for at forlænge forhøjelsen af bundfradraget til udlejningssæsonen 2021. |
| *DI* |  | *FoU*  DI opfordrer på det kraftigste til at fradraget for udgifter til forsøgs- og forskningsvirksomhed på 130 pct. gøres permanent.  Forsøgs- og forskningsvirksomhed er efter DI’s vurdering afgørende for, at danske virksomheder kan være med i front på verdensmarkedet og på den baggrund også fundamentet for en stor dansk eksport.  Det er ifølge DI vigtigt at sikre, at danske erhvervsvilkår er på niveau med lande, som vi normalt sammenligner os med. Hvis fradraget på 130 pct. alene gælder for 2020 og 2021, vil det ifølge DI have en uhensigtsmæssig virkning på virksomhedernes forskningsinvesteringer, da de nødvendige langsigtede investeringer vil udeblive, med udsigten til et fald i fradraget efter 2021.  DI mener, at loftet over fradraget for forsøgs- og forskningsvirksomhed på 50 mio. kr. (skatteværdien) kan stå i vejen for danske koncerners opkøb af andre virksomheder og kan skabe et skadeligt incitament til frasalg af virksomhed til udenlandske koncerner.  Fondsejede koncerner vil efter lovforslaget blive anset for én samlet koncern med den konsekvens, at de omhandlede koncerner skal deles om ét loft på 50 mio. kr. og derved blive stillet dårligere. DI foreslår på den baggrund at fjerne loftet.  Endelig foreslår DI, at det i bemærkningerne til lovforslaget præciseres, at afgrænsningen for forsøgs- og forskningsaktiviteter som udgangspunkt følger internationale standarder i OECD’s Frascati-manual. Dette vil reducere uklarheden og dermed være med til at undgå langvarige sager om afgrænsningen af forsøgs- og forskningsaktiviteter, som forhøjelsen af fradraget må forventes at give anledning til.  *Forhøjelse af bundfradrag ved udlejning af fritidsboliger*  DI tager den midlertidige forhøjelse af bundfradraget ved udlejning af fritidsboliger til efterretning. |  | Der henvises til besvarelsen af høringssvaret fra Akademikerne.  Formålet med den midlertidige forhøjelse af fradraget er først og fremmest at afbøde den negative effekt af Covid-19 på danske virksomheders forskningsindsats i den aktuelle situation med økonomiske afmatning.  Der henvises til besvarelsen af høringssvaret fra DE.  Der henvises til besvarelsen af hø-ringssvaret fra DE.  Der henvises til besvarelsen af høringssvaret fra DE. |
| *Dansk Metal* |  | *FoU*  Dansk Metal støtter op om hhv. den midlertidige forhøjelse af fradrag for udgifter til forsøgs- og forskningsvirksomhed og selskabsskattefritagelsen af Fonden.  Dansk Metal ser det som et væsentligt redskab for at understøtte forsøgs- og forskningsaktiviteten i virksomhederne, at fradraget for udgifterne forhøjes, således at der fortsat foretages investeringer i bl.a. ny teknologi.  Dansk Metal finder det samtidigt fornuftigt, at der foreslås et loft over fradraget, således at skatteværdien ikke kan overstige 50 mio. kr., for at mindske dødvægtstabet, mens SMV’er vil få fuld gavn af de forbedrede incitamenter.  Dansk Metal fremhæver, at man kunne overveje at gøre ordningen permanent, såfremt evalueringerne af ordningen er gode. |  | Der henvises til besvarelsen af høringssvaret fra Akademikerne. |
| *Danske Rederier* |  | *FoU*  Danske Rederier indleder høringssvaret med at fremhæve, at dansk skibsfart er Danmarks største enkeltstående eksporterhverv, hvor forsøgs- og forskningsaktiviteter er medvirkende til at sikre danske rederiers position på verdensmarkedet og dermed Danmark som førende søfartsnation.  Danske Rederier anbefaler at gøre ordningen om det forhøjede fradrag for forsøgs- og forskningsvirksomhed på 130 pct. permanent og samtidig ophæve loftet over fradraget på 50 mio. kr. (skatteværdien).  Danske Rederier fremhæver, at der er behov for ny teknologi, såfremt målet om at nedbringe CO2-udledning med 50 pct. i 2050 skal indfries.  Danske Rederier understreger ligeledes, at den maritime branche modtager langt færre offentlige forskningsmidler end de fleste øvrige sektorer, som fx energi og life-science, hvilket kan få konsekvenser for branchen.  Danske Rederier afrunder høringssvaret med at understrege, at der er behov for en dedikeret og ambitiøs indsats, herunder flere offentlige midler, for at sikre fremtidens klimaløsninger og Danmarks position som førende søfartsnation, hvor en permanent forhøjelse af fradrag for udgifter til forsøgs- og forskningsvirksomhed og intet loft over adgangen til fradraget er en del af løsningen. |  | Der henvises til besvarelsen af høringssvarene fra Akademikerne og DI. |
| *Erhvervsstyrelsen – Område for bedre regulering*  *(OBR)* |  | *FoU*  OBR vurderer, at lovforslaget ikke medfører administrative konsekvenser for erhvervslivet og har dermed ikke yderligere kommentarer.  *Forhøjelse af bundfradrag ved udlejning af fritidsboliger*  OBR vurderer, at lovforslaget ikke medfører administrative konsekvenser for erhvervslivet og har dermed ikke yderligere kommentarer.  OBR har ingen bemærkning til Skatteministeriets vurdering af, at principperne for agil erhvervsrettet regulering ikke er relevante for de konkrete ændringer i forslaget. |  |  |
| *Feriehusudlejernes Brancheforening* |  | *Forhøjelse af bundfradrag ved udlejning af fritidsboliger*  Feriehusudlejernes Brancheforening (FB) bakker fuldt ud op om forhøjelsen af det skattefrie bundfradrag for sommerhusudlejere fra 41.800 kr. til 60.000 kr. i 2020.  Grænseåbningen den 15. juni betød, at feriehusbranchen hen over sommeren og i efteråret 2020 har kunnet indhente noget af det tabte i første halvår. Tabet skønnes dog at koste en nedgang i omsætning fra udenlandske gæster på over 2,5 milliarder kroner i foråret 2020.  Sommerhusejerne vil i 2020 miste en omsætning på mellem 600 millioner kroner og op mod 1 milliard kroner afhængigt af, hvor mange der vælger at booke sommerhuse resten af året. Det er en stor regning, som sommerhusejerne ikke har kunnet modtage hjælp til at dække fra de offentlige hjælpepakker.  En forhøjelse af bundfradraget i 2020 vil ifølge FB begrænse sommerhusejernes tab forårsaget af grænselukningen, men det har den yderligere fordel, at det vil motivere flere sommerhusejere til at udleje deres sommerhuse mere, hvilket vil skabe øget omsætning i kystturismen.  FB ser et frafald af huse fra udlejningsmarkedet i takt med, at der er sket en massiv stigning i salg af sommerhuse. Mange af de nye sommerhusejere vælger desværre at tage sommerhusene ud af markedet, men et forhøjet bundfradrag vil modvirke dette.  Efter ophævelse af erstatningsansvaret i epidemiloven har det ikke været muligt at søge offentlig erstatning for mistede bookinger, men der har ifølge FB ikke været dækning af sommerhusejeres tab trods hensigten i ændringen af epidemiloven om hjælpepakker til nødlidende erhverv. FB bemærker, at forhøjelsen af bundfradraget delvist vil kompensere nogle sommerhusejere gennem forslaget, hvilket FB bakker fuldt op om.  FB bemærker, at et forhøjet fradrag langt fra vil dække det tab, som mange sommerhusejere har lidt på grund af de manglende udenlandske overnatninger forårsaget af grænselukningen, men det vil være et signal om, at man er opmærksomme på deres situation, og det vil motivere flere til at udleje.  FB fremhæver, at med en omsætning på 18,2 milliarder kr. i 2018 skaber feriehusudlejning et skatteprovenu på 6,6 milliarder kr. årligt.  FB skønner, at forhøjelsen vil betyde en væsentlig stigning i kapaciteten og dermed flere udlejede uger. Dermed er forslaget ifølge FB provenuneutralt for staten, når man indregner såkaldte dynamiske effekter i form af et større udbud forårsaget af forslaget.  FB foreslår, at bundfradraget også forhøjes til 60.000 kr. i 2021. Det vurderes, at der i højsæsonen 2021 igen vil være mangel på sommerhuse til udlejning, hvilket direkte vil mindske turismen.  For at øge interessen for udlejning af feriehuse foreslår FB at forlænge den midlertidige forhøjelse af bundfradraget.  Personer, der udlejer deres egen helårsbolig, har et skattefrit bundfradrag på 29.300 kroner (2020-niveau) årligt, hvis de udlejer gennem et udlejningsbureau eller en portal, der indberetter deres lejeindtægt.  FB bemærker, at personer, der udlejer egen helårsbolig, er ekstremt hårdt ramt af rejserestriktioner, men er i modsætning til andre overnatningsformer i byerne ikke blevet kompenseret. FB foreslår, at de også får en ekstraordinær forhøjelse af bundfradraget til 60.000 kr. som en kompensation og som en motivation til at udleje, og dermed til at skabe øget turismeomsætning i byerne. |  | Der henvises til kommentaren til høringssvaret fra Dansk Erhverv.  Sommerpakken omfatter alene udlejning af fritidsboliger, hvor der sker en indberetning af lejeindtægterne. Det er ikke fundet hensigtsmæssigt at udvide sommerpakken til helårsboliger, hvor der først fra og med indkomståret 2021 vil være etableret en indberetningsordning. |
| *Fagbevægelsens Hovedorganisation (FH)* |  | *FoU*  FH bifalder ambitionen om at styrke virksomhedernes incitament til at forske og udvikle, som efter FH’s vurdering vil bidrage med likviditet i en økonomisk usikker tid.  FH påpeger dog, at det primært vil være store virksomheder inde for life science, der vil få gavn af det forhøjede fradrag, da der i lovforslaget foreslås indført et loft over de fradragsberettigede udgifter på koncernniveau på 50 mio. kr. (skatteværdien).  FH bemærker i den sammenhæng, at det forhøjede fradrag muligvis ikke vil medføre yderligere forskning og udvikling, men måske snarere udbyttebetalinger eller aktietilbagekøb, idet disse virksomheders forretningsmodel i forvejen er bygget op om forsøgs- og forskningsaktiviteter. FH fremhæver, at dette også fremgår af lovforslagets økonomiske bemærkninger, hvor forhøjelse af fradraget ikke forventes at have væsentlige strukturelle virkninger på investeringerne i forskning og udvikling.  Efter FH’s vurdering burde tiltaget målrettes SMV’er, og på den baggrund foreslår FH et permanent, målrettet teknologifradrag for SMV’er, jf. også FH’s Genopretningsplan. Et sådant fradrag kan bidrage til at udligne det teknologiske efterslæb, der præger SMV’er sammenlignet med de store virksomheder. Fradraget bør ifølge FH fastsættes til 125 pct. og dække både forsknings- og innovationsudgifter.  FH foreslår indførelse af et investeringsvindue i 2020, hvor afskrivningsgrundlaget for alle nye investeringer i fx maskiner og bygninger forhøjes midlertidigt til 150 pct. gældende frem til og med 4. kvartal 2020. De ekstra 50 pct. kan straksafskrives i indeværende regnskabsår, dog med et loft på 150.000 kr. for at målrette fradraget til SMV’er.  Samtidig bifalder FH initiativet om skattefritagelsen af det af staten oprettede aktieselskab (Fonden) samt den tekniske udformning af forslaget, herunder Fondens rettigheder.  FH undrer sig dog over, at Fonden ikke tillægges stemmerettigheder, som efter FH’s vurdering ville være oplagt måde at udøve indflydelse på ift. Fondens muligheder for at indføre restriktioner i de virksomheder, som Fonden har investeret i. |  | Forslaget implementerer den politiske aftale om en midlertidig forhøjelse af fradraget for forsøgs- og forskningsudgifter. Det er ikke omfattet af den politiske aftale, at fradraget gøres permanent eller målrettes SMVer.  Det ligger uden for formålet med lovforslaget at gennemføre et investeringsvindue som foreslået.  Af den politiske aftale fremgår det, at Fonden tillægges visse beføjelser ift. at pålægge virksomheden, der er investeret i, visse restriktioner. Det gælder fx ift. udbytteudlodninger, aktietilbagekøb mv. Det har ikke været hensigten, at Fonden skulle tage aktivt ejerskab af virksomheden i øvrige forhold. |
| *Foreningen Danske Revisorer FSR* |  | *FoU*  FSR anerkender, at en midlertidig forhøjelse af fradraget for udgifter til forsøgs- og forskningsvirksomhed kan medvirke til at give et incitament for virksomhederne til fortsat at fremme udviklingsaktiviteter til fordel for det danske samfund under disse meget udfordrende omstændigheder.  FSR henviser til FSR’s høringssvar til L 175 (2019/20), der er blevet til lov nr. 572 af 5. maj 2020, hvor FSR påpegede den store usikkerhed, som foreligger i forbindelse med afgrænsningen af udgifter, som kan henføres til forsøgs- og forskningsvirksomhed.  FSR påpeger derudover, at der ikke kan siges at foreligge en praksis på området, idet FSR henviser til, at der alene foreligger en afgørelse fra Landsskatteretten om ligningslovens § 8 B, og denne afgørelse vedrører ikke specifikt selve afgrænsningen af, hvad der kan henføres som forsøgs- og forskningsudgifter.  FSR opfordrer på den baggrund indtrængende Skatteministeriet til, at der ved udarbejdelsen af det endelige lovforslag medtages en mere udførlig beskrivelse af, hvad der efter Skatteministeriets opfattelse er omfattet af begrebet forsøgs- og forskningsudgifter, der kan berettige til det forhøjede fradrag.  Dette gælder ifølge FSR især den del, der vedrører udvikling af forbedrede mekanismer, processer, systemer og tjenesteydelser ved udvikling af ny produktionsteknologi, udvikling af ny software, kontraktforskning eller udgifter, som afholdes som led i et udviklingsprojekt med andre virksomheder.  FSR påpeger samtidig, at såfremt der ikke udarbejdes en sådan beskrivelse efterlades virksomhederne i betydelig usikkerhed, idet der kan være tale om en hårfin grænse i vurderingen af, om en given udgift kan henføres til forsøgs- og forskningsudgifter eller ej. Dette kan medføre en nedsættelse af det skattemæssige foretagne fradrag, men også en betydelig efterregning i form af rentetillæg. På den baggrund kan det forhøjede fradrag ende med at få den modsatte effekt end, hvad der er tiltænkt.  FSR Foreslår derudover en ændring af reglerne i ligningslovens § 8 X, således at der som minimum kan udbetales skatteværdien af det underskud, der kan opgøres uden anvendelse af ligningslovens § 33 H, uanset om selskabet vælger at anvende ligningslovens § 33 H.  *Forhøjelse af bundfradrag ved udlejning af fritidsboliger*  FSR har ingen bemærkninger til denne del af lovforslaget. |  | Der henvises til besvarelsen af høringssvaret fra DE.  Der er tale om en ændring, der ligger uden for formålet med lovforslaget, der alene har til hensigt at implementere den politiske aftale om udfasning af hjælpepakker, stimuli-initiativer og eksportinitiativer. |
| *HORESTA* |  | *Forhøjelse af bundfradrag ved udlejning af fritidsboliger*  HORESTA hilser som udgangspunkt alle initiativer velkomne, som kan være med til at udvikle og skabe vækst i turisme- og oplevelseserhvervet.  Rammen for det markant øgede bundfradrag gælder fortsat for den ikke erhvervsmæssige udlejning af en fritidsbolig, som ejeren selv benytter til fritidsformål.  Det er i den forbindelse væsentligt for HORESTA både af hensyn til rimelige rammer og konkurrenceforholdene mellem forskellige overnatningstyper, at der sikres en skarp og fair inddeling mellem den rent erhvervsmæssige udlejning af overnatningsfaciliteter og den private, der ikke er erhvervsmæssig.    Det øgede bundfradrag kan bidrage til en egentlig erhvervsmæssig udlejning af fritidsboliger, idet tilskyndelsen til at udleje mere øges. Dertil kommer, at det øgede fradrag vil gøre store dele af fritidshusudlejningen stort set skattefri. Det er markant bedre konkurrencevilkår end andre dele af overnatningserhvervet har. HORESTA skal derfor opfordre til, at der gennemføres lignende tiltag, der styrker rammevilkårene for det øvrige overnatningserhverv. |  | Regeringen er opmærksom på, at der i den nuværende situation er behov for særlige initiativer for at understøtte de overnatningserhverv, der ikke er omfattet af lovforslaget. |
| *Ingeniørforeningen i Danmark* |  | *FoU*  IDA støtter positivt op om, at fradrag for udgifter til forsøgs- og forskningsvirksomhed forhøjes til 130 pct. i 2020 og 2021.  På den baggrund hilser IDA dette forslag om forhøjelse af fradrag for udgifter til forsøgs- og forskningsvirksomhed samt løftet til Innobooster-ordningen på 300 mio. kr. velkommen.  IDA mener, at det er udmærket at opretholde afgrænsningen af, hvornår der foreligger udgifter til forsøgs- og forskningsvirksomhed på basis af hidtidig praksis. Dette kan fx være lønudgifter, udgifter til leje af lokaler og udgifter til betaling af forsøgs- og forskningsvirksomhed udført af andre.  IDA anbefaler, at forhøjelsen af fradraget for udgifter til forsøgs- og forskningsvirksomhed gøres permanent efter 2021. Efter IDA’s vurdering kan det være en samfundsøkonomisk gevinst samtidig med, at virksomhedernes udviklingsaktiviteter ofte har et mere langsigtet perspektiv end 1-2 år. Vurderingen af, hvorvidt fradraget på 130 pct. skal gøres permanent kan eventuelt ske på baggrund af en evaluering af effekterne af den midlertidige forhøjelse.  IDA vurderer, at lovforslagets økonomiske effekter for stat, regioner og kommuner ikke i tilstrækkelig grad tager højde for effekter på produktiviteten.  IDA finder det særdeles problematisk, at der ikke regnes med adfærdseffekter i den varige virkning med afsæt i den omfattende videnskabelige litteratur, der påviser høje samfundsøkonomiske afkast af forsøgs- og forskningsaktiviteter.  IDA afslutter med at støtte op om forslaget, men foreslår samtidig, at ordningen gøres permanent. |  | Der henvises til kommentaren til Akademikerne.  Der er tale om en midlertidig forhøjelse af FoU-fradraget, og virksomhedernes muligheder for at øge investeringerne udover de initiativer, der allerede er igangsat eller planlagt, vurderes at være relativt begrænsede. De positive effekter på investeringerne og produktiviteten skønnes på den baggrund at være relativt små og vanskelige at kvantificere, og derfor er der ikke indregnet en positiv adfærdsvirkning sådan som Skatteministeriet ellers tidligere har gjort ved forøgelser fra FoU-fradraget. |
| *KL* |  | *FoU*  KL bemærker, at selv om det forudsættes, at kommunerne set under ét og efter vanlig praksis kompenseres for mindreprovenuet via balancetilskuddet, så kan lovforslaget medføre fordelingsmæssige konsekvenser mellem kommunerne.  KL anmoder på den baggrund om et skøn for fordelingen mellem kommunerne, idet kommunerne inden længe skal vedtage budgetterne for 2021 og overslagsårene 2022-24.  *Forhøjelse af bundfradrag ved udlejning af fritidsboliger*  Ingen bemærkninger. |  | Der foreligger ikke umiddelbart et grundlag, der muliggør en fordeling på kommuner af de økonomiske konsekvenser af det forhøjede FoU-fradrag. Skatteministeriet er dog indstillet på i en dialog med KL at afdække eventuelle muligheder for at skønne over fordelingen. |
| *KPMG – Acor Tax* |  | *FoU*  KPMG fremsætter overordnet et ønske om en tydeliggørelse af reglerne i ligningslovens § 8 B, således at det fremstår mere klart, hvilke udgifter der er omfattet af det forhøjede fradrag for forsøgs- og forskningsvirksomhed. Navnlig ift. produktionsteknologi, processer, udvikling af software og ifm. den grønne omstilling.  Derudover kommer KPMG med en kritik af Skattestyrelsens fortolkning af reglerne. Efter KPMG’s vurdering forsøger Skattestyrelsen at skabe en praksis, hvor ligningslovens § 8 B alene finder anvendelse for udvikling af nye produkter. Der er endvidere efter KPMG’s opfattelse tale om en praksis, der ikke er transparent for alle aktører.  I forhold til Skatteministeriets provenuberegninger spørger KPMG om skatteministeren kan bekræfte, at skatteministeriets provenuberegninger over anvendelsesmulighed for det forhøjede forskningsfradrag tager udgangspunkt i de af Danmarks Statistik opgjorte udgifter, som virksomhederne anvender til FoU, og hvor afgrænsningen og indberetningen til Danmarks Statistik skal følge principperne i Frascati-manualen, som indeholder OECD's definition af FoU?  Derudover opstiller KPMG en række konkrete eksempler og spørgsmål, hvor der ønskes svar på den skattemæssige behandling i de konkrete eksempler. |  | Der henvises til besvarelsen af høringssvaret fra DE.  Det er rigtigt, at der i provenuvurderingen er taget udgangspunkt i Danmarks Statistiks opgørelse af FoU-fradraget. Det skal dog understreges, at dette grundlag og dermed provenuvurderingen er forbundet med betydelig usikkerhed, herunder fordi afgrænsningen af FoU-fradraget ikke nødvendigvis er den samme som danner grundlag for Danmarks Statistiks opgørelse og som følge af udsving i FoU-udgifterne over tid. Det vurderes dog at være en fornuftig approksimation.  Der er ikke mulighed for i forbindelse med lovbehandlingen af det konkrete lovforslag på fyldestgørende vis at tage stilling til en række konkrete situationer, som kun er summarisk beskrevet. Der må henvises til, at såfremt der er usikkerhed om, hvorvidt der er tale om en udgift, der kan fradrages som en forsøgs- og forskningsudgift, er der mulighed for at anmode om et bindende svar herom fra Skatteforvaltningen. |
| *Landbrug* & *Fødevarer (*L&F) |  | *FoU*  Landbrug og Fødevarer har ikke bemærkninger til denne del af lovforslaget.  *Forhøjelse af bundfradrag ved udlejning af fritidsboliger*  L&F anfører, at for at give de private udlejere af fritidsboliger en økonomisk håndsrækning foreslås det i indkomståret 2020 midlertidigt at forhøje bundfradraget ved udlejning af sommerhuse, med henblik på at øge tilskyndelsen til at udleje sommerhus i 2020 for at skabe mere aktivitet og beskæftigelse i sommerhusområderne.  L&F bemærker, at dette betyder, at personer med bagudforskudt indkomstår, fx. fra den 1. juli til den 30. juni, ikke vil have samme muligheder som persongrupper med indkomstår, der følger kalenderåret. Det skyldes, at deres indkomstår er udløbet i en del af højsæsonen for sommerhusudlejning i juli og august. For denne persongruppe vil formålet dermed forspildes.  L&F foreslår, at den midlertidige forhøjelse af bundfradraget udvides for persongrupper med bagudforskudt indkomstår, så forhøjelsen for disse også gælder for indkomståret 2021. |  | Lovforslaget er ændret, således at den midlertidige forhøjelse af bundfradraget også gælder for indkomståret 2021 for personer med forskudt indkomstår, der begynder den 1. oktober eller tidligere. |
| *Ledernes Hovedorganisation* |  | *Forhøjelse af bundfradrag ved udlejning af fritidsboliger*  Ingen bemærkninger. |  |  |
| *SEGES* |  | *Forhøjelse af bundfradrag ved udlejning af fritidsboliger*  SEGES bemærker, at ifølge udkastet til lovforslag og den politiske aftale er formålet at tilskynde til udlejning af fritidshuse i 2020. Den politiske aftale blev indgået den 19. juni.  Ifølge udkastet lægges der op til, at ændringen skal være gældende for indkomståret 2020.  SEGES bemærker, at for personer med bagudforskudt indkomstår fra 1. juli til 30. juni vil formålet dermed ofte ikke kunne opnås. Dette skyldes, at deres indkomstår 2020 stort set er udløbet på tidspunktet for den politiske aftale. Dermed tilskyndes de ikke til større udlejning. For personer med andre bagudforskudte indkomstår vil der tilsvarende være udfordringer ift. opnåelse af det angivne formål.  SEGES opfordrer til, at den midlertidige forhøjelse af bundfradraget udvides til at gælde også for indkomståret 2021 for personer med bagudforskudt indkomstår.  Derudover anbefaler SEGES, at der ændres i eksempel 3 i de særlige bemærkninger, så det sprogligt lægger sig helt op ad formuleringen af eksempel 2.  SEGES anbefaler, at ordlyden i eksempel 3 ændres til:  ”Situationen svarer til eksempel 2, men her opnås det største bundfradrag ift. lejeindtægten ved privat udlejning. Det indebærer, at udlejeren skal benytte det lave skematiske bundfradrag på 11.500 kr., og at udlejer ikke kan anvende bundfradrag ved indkomsten på 5.000 kr. fra udlejning gennem et bureau, der indberetter lejeindtægter til Skatteforvaltningen.” |  | Der kan henvises til kommentaren til høringssvaret fra Landbrug og Fødevarer.  Bemærkningerne er ændret i overensstemmelse med anbefalingen fra SEGES. |
| *SRF Skattefaglig Forening* |  | *Forhøjelse af bundfradrag ved udlejning af fritidsboliger*  Ingen bemærkninger. |  |  |
| *Ældresagen* |  | *Forhøjelse af bundfradrag ved udlejning af fritidsboliger*  Ingen bemærkninger. |  |  |